గీత (నటి)

గీత కాదంబి (జ. 14 జూలై 1962) ఒక భారతీయ చలనచిత్ర నటి. ఈమె తెలుగు, కన్నడ, తమిళం, మలయాళం, హిందీ భాషా చిత్రాలలో నటించింది. ఈమె భైరవి అనే తమిళ చిత్రంతో సినీ రంగప్రవేశం చేసింది. ఆ సినిమాలో హీరో రజనీకాంత్‌కు చెల్లెలుగా నటించింది. అప్పటి నుండి సుమారు 200కు పైగా అన్ని దక్షిణ భారతీయ చిత్రాలలో, కొన్ని హిందీ చిత్రాలలో నటించింది. ఈమె కొన్ని టెలివిజన్ సీరియళ్లలో కూడా నటించింది. ఈమెకు రెండు ఫిల్మ్‌ఫేర్ పురస్కారాలు, ఒక కర్ణాటక రాష్ట్ర ఫిలిం అవార్డు, ఒక కేరళ రాష్ట్ర ఫిలిం అవార్డు లభించాయి.

 వృత్తి 
గీత తన సినీరంగ ప్రవేశం 1978లో తమిళ సినిమా భైరవి చిత్రంలో టైటిల్ పాత్రను పోషించడంతో ఆరంభించింది. ఈ చిత్రంలో ఈమె రజనీకాంత్‌కు చెల్లెలుగా నటించింది. ఆ సమయంలో ఈమె 7వ తరగతి చదివే విద్యార్థిని. ఈమెకు సినిమా అవకాశాలు వరుసగా రావడంతో 8వ తరగతితో చదువుకు స్వస్తి చెప్పి సినిమానటనపై దృష్టి పెట్టింది. 1986లో వచ్చిన మలయాళం సినిమా పంచాగ్నిలో ఈమె నటించిన ఇందిర పాత్ర  కె.అజిత అనే విప్లవకారికి నిజజీవితం ఆధారంగా మలచబడింది. ఆ పాత్రలో గీత నటన ప్రేక్షకుల ఆదరణను పొందడమే కాక ది హిందూ దినపత్రిక ఈమెను మలయాళ సినిమా హీరోయిన్లలో ఒక మైలురాయిగా అభివర్ణించింది. అదే యేడు ఈమె సుఖమో దేవి, క్షమించు ఎన్నోరు వక్కు, అవనళి, గీతమ్‌ మొదలైన పలు సినిమాలలో నటించి మలయాళ సినిమాలో పాపులర్ నటిగా గుర్తించబడింది. 1989లో ఒరు వదక్కన్ వీరగాథ సినిమాలో నటనకు ద్వితీయ ఉత్తమనటిగా కేరళ రాష్ట్ర పురస్కారం  గెలుచుకుంది. మమ్ముట్టి, మోహన్ లాల్ లతో ఈమె ఎక్కువ చిత్రాలలో జంటగా నటించింది.

కన్నడ సినిమాలలో ఈమె రాజ్‌కుమార్, అనంత్ నాగ్, విష్ణువర్ధన్, అంబరీష్ వంటి పేరుమోసిన నటుల సరసన నటించింది. ధ్రువతారె, దేవత మనుష్య, అనురాగ అరళితు, శృతి సేరిదాగ, ఆకస్మిక, ఎరడు రేఖెగళు, మరెయద మాణిక్య, మృగాలయ, వీరాధివీర, మిథిలెయ సీతెయరు, నెనపిన దొణి, భైరవి, శివ మెచ్చిద కన్నప్ప, గిరిబాలె, రామణ్ణ శామణ్ణ, గూండా గురు, నిగూఢ రహస్య, రమాపురద రావణ, ప్రచండ కుళ్ళ, హృదయ పల్లవి, దాదా, ఆరాధనె, శబరిమలే స్వామి అయ్యప్ప, అరుణరాగ మొదలైనవి ఈమె నటించిన కొన్ని కన్నడ చలనచిత్రాలు. అంబరీష్‌తో ఈమె 15పైగా సినిమాలలో జంటగా నటించింది.

1980వ దశకంలోను, 90వ దశకం మొదటిలోను ఈమె దక్షిణ భారతదేశపు అందమైన సినీతారలలో ఒకరిగా పలువురిచే గుర్తింపు పొందింది.

1997లో ఈమె వాసన్ తథమ్ అనే చార్టెడ్ అకౌంటెంట్‌ను వివాహం చేసుకుంది. వివాహం అయ్యాక కొన్నాళ్ళు ఈమె నటన వృత్తి మానివేసి భర్తతో అమెరికాలోని న్యూజెర్సీలో నివసించింది. తర్వాత కొన్నేళ్లకు సినీరంగ పునఃప్రవేశం చేసి తల్లిపాత్రలు వంటి సహాయ పాత్రలలో నటిస్తున్నది.

పురస్కారాలు
కర్ణాటక రాష్ట్ర ఫిల్మ్‌ అవార్డులు
 ఉత్తమ నటి - అరుణ రాగ (1986)
కేరళ రాష్ట్ర ఫిల్మ్‌ అవార్డులు
 ద్వితీయ ఉత్తమ నటి - ఒరు వదక్కన్ వీరగాధ (1989) 
ఫిల్మ్‌ఫేర్ పురస్కారాలు (దక్షిణ)
ఉత్తమ నటి కన్నడ - శృతిసేరిదాగ
ఉత్తమ నటి మలయాళం - ఆధారం
సినిమా ఎక్స్‌ప్రెస్ అవార్డులు
 ఉత్తమ నటి మలయాళం - వైశాలి (1988)

గీత నటించిన తెలుగు చిత్రాలు

 మలయాళ సినిమాలు 
 ఓరు వడక్కన్ వీరగాథ

టెలివిజన్ కార్యక్రమాలు
ఈమె సినిమాలలోనే కాక జీ తెలుగు వారి బతుకు జట్కాబండి కార్యక్రమంలోనూ, ఈటీవీలో తేనెమనసులు  అనే ధారావాహికలోను పాల్గొనింది.

 మూలాలు 

 బయటి లింకులు 


వర్గం:భారతీయ సినిమా నటీమణులు
వర్గం:తమిళ సినిమా నటీమణులు
వర్గం:కన్నడ సినిమా నటీమణులు
వర్గం:1962 జననాలు
వర్గం:జీవిస్తున్న ప్రజలు
వర్గం:మలయాళ సినిమా నటీమణులు
వర్గం:20వ శతాబ్ద భారతీయ నటీమణులు
వర్గం:21వ శతాబ్ద భారతీయ సినిమా నటీమణులు
వర్గం:భారతీయ టెలివిజన్ నటీమణులు
వర్గం:టెలివిజన్ నటీమణులు
వర్గం:తెలుగు సినిమా నటీమణులు